Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την προσχώρηση του Καναδά στη συμφωνία για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας, και, ενεργούντων υπό την ιδιότητα ενός μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Ευρωπαϊκή Επιτροπή και η Ευρωπαϊκή Κοινότητα Ατομικής Ενέργειας, ενεργώντας υπό την ιδιότητα του ενιαίου μέρους (οι οποίες στο εξής καλούνται "οι Κοινότητες") υπέγραψαν με τις Ηνωμένες Πολιτείες της Αμερικής, την Ιαπωνία και τη Ρωσική Ομοσπονδία συμφωνία για την ίδρυση του Διεθνούς Κέντρου Επιστήμης και Τεχνολογίας (η οποία στο εξής καλείται "η συμφωνία"). Οι Κοινότητες συνήψαν τη συμφωνία αυτή μέσω των κανονισμών τους αριθ. 3955/92/ΕΚ του Συμβουλίου και αριθ. 3956/92/EΥΡΑΤΟΜ της Επιτροπής της 21ης Δεκεμβρίου 1992.

2. Το Διεθνές Κέντρο Επιστήμης και Τεχνολογίας (το οποίο στο εξής καλείται "Κέντρο") ενεργεί υπό την ιδιότητα του διακυβερνητικού οργανισμού που διαθέτει νομική ικανότητα, βάσει της νομοθεσίας και των κανονιστικών ρυθμίσεων των αντισυμβαλλομένων μερών. Οι στόχοι του Κέντρου συνίστανται στην προσφορά στους επιστήμονες και τους μηχανικούς που είναι ειδικοί στον τομέα των όπλων και ιδίως σε εκείνους που έχουν γνώσεις και προσόντα στον τομέα των όπλων μαζικής καταστροφής ή των συστημάτων εκτόξευσης πυραύλων στη Ρωσική Ομοσπονδία και στα υπόλοιπα κράτη της ΚΑΚ και στη Γεωργία, της δυνατότητας να στρέψουν τις ικανότητές τους προς ειρηνικές δραστηριότητες και να συμβάλουν στην επίλυση των τεχνικών ή διεθνών προβλημάτων, αλλά και στην επίτευξη των ευρύτερων στόχων της μετάβασης προς μια οικονομία αγοράς, η οποία ανταποκρίνεται στις ανάγκες του πολιτικού τομέα.

3. Ο Καναδάς κοινοποίησε στις 28 Μαρτίου 2003, στο διοικητικό συμβούλιο του Κέντρου την πρόθεσή του να καταστεί συμβαλλόμενο μέρος στην εν λόγω συμφωνία. Σύμφωνα με το άρθρο XIII της συμφωνίας, στο διοικητικό συμβούλιο του Κέντρου εναπόκειται να εγκρίνει την προσχώρηση αυτή.

4. Η προσχώρηση του Καναδά εντάσσεται στο πλαίσιο της συμφωνίας και γενικότερα στο ευρύτερο πλαίσιο της υποστήριξης που παρέχεται στην πρωτοβουλία της ομάδας G8 υπέρ της εταιρικής σχέσης συνεργασίας σε παγκόσμια κλίμακα για την καταπολέμηση της εξάπλωσης των όπλων μαζικής καταστροφής, στους στόχους της οποίας εντάσσονται οι στόχοι της μη εξάπλωσης και της εμπειρογνωμοσύνης του Κέντρου. Η προσχώρηση του Καναδά ανταποκρίνεται επίσης στην επιθυμία των αντισυμβαλλομένων μερών να διευρυνθεί ο κύκλος των μελών του, με αφετηρία την συνειδητοποίηση ότι για να επιτύχει το έργο του Κέντρου πρέπει να έχει τη σθεναρή υποστήριξη των κυβερνήσεων, των ιδρυμάτων, των ακαδημαϊκών και επιστημονικών οργάνων καθώς και των υπόλοιπων διακυβερνητικών και μη κυβερνητικών οργανώσεων.

5. Όπως ορίζεται στο άρθρο 3, παράγραφος 3 του κανονισμού αριθ. 3955/92/ΕΚ του Συμβουλίου, το Συμβούλιο καθορίζει τη θέση των Κοινοτήτων για τα θέματα που εμπίπτουν στο πεδίο εφαρμογής του άρθρου XIII της συμφωνίας και η θέση διατυπώνεται, κατά γενικό κανόνα, από την Προεδρία.

6. Λαμβάνοντας υπόψη όσα αναπτύχθηκαν προηγουμένως, η Επιτροπή προτείνει στο Συμβούλιο:

- να εγκρίνει, για λογαριασμό των Κοινοτήτων, την προσχώρηση του Καναδά στη συμφωνία για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας, και, ενεργούντων υπό την ιδιότητα ενός μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας.

- να αναθέσει στην Προεδρία του Συμβουλίου την εντολή να διατυπώσει τη συμφωνία αυτή στο πλαίσιο του διοικητικού συμβουλίου του Κέντρου.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την προσχώρηση του Καναδά στη συμφωνία για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας, και, ενεργούντων υπό την ιδιότητα ενός μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

τον κανονισμό αριθ. 3955/92/ΕΚ του Συμβουλίου, της 21ης Δεκεμβρίου 1992, σχετικά με τη σύναψη εξ ονόματος της Ευρωπαϊκής Οικονομικής Κοινότητας, της συμφωνίας για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας, και, ενεργούντων υπό την ιδιότητα ενός μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότηταςc [1], και ιδίως το άρθρο 3, παράγραφοι 1, 3 και 4,

[1] ΕΕ L 409 της 31.12.1992, σ. 1.

την ανακοίνωση της Επιτροπής [2],

[2] ΕΕ C της , σ. .

Εκτιμώντας τα εξής:

(1) Η Ευρωπαϊκή Κοινότητα Ατομικής Ενέργειας και η Ευρωπαϊκή Οικονομική Κοινότητα, ενεργώντας υπό την ιδιότητα ενός μέρους, (οι οποίες στο εξής καλούνται "οι Κοινότητες") συνήψαν στις 21 Δεκεμβρίου 1992 τη συμφωνία βάσει της οποίας ιδρύεται μεταξύ τους και των Ηνωμένων Πολιτειών της Αμερικής, της Ιαπωνίας και της Ρωσικής Ομοσπονδίας ένα Διεθνές Κέντρο Επιστήμης και Τεχνολογίας (η οποία στο εξής καλείται "η συμφωνία").

(2) Ο Καναδάς κοινοποίησε στις 28 Μαρτίου 2003, στο διοικητικό συμβούλιο του Διεθνούς Κέντρου Επιστήμης και Τεχνολογίας (το οποίο στο εξής καλείται "το Κέντρο") την πρόθεσή του να καταστεί αντισυμβαλλόμενο μέρος στην εν λόγω συμφωνία. Σύμφωνα με το άρθρο XIII της συμφωνίας, στο διοικητικό συμβούλιο του Κέντρου εναπόκειται να εγκρίνει την προσχώρηση αυτή.

(3) Οι Κοινότητες εκπροσωπούνται στο διοικητικό συμβούλιο του Κέντρου από την Προεδρία του Συμβουλίου και από την Επιτροπή. Η θέση των Κοινοτήτων για τα θέματα που εμπίπτουν στο πεδίο εφαρμογής του άρθρου XIII της συμφωνίας καθορίζεται από το Συμβούλιο και διατυπώνεται, κατά γενικό κανόνα, από την Προεδρία,

ΑΠΟΦΑΣIZEI :

Άρθρο 1

Η προσχώρηση του Καναδά στη συμφωνία για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας και, ενεργούντων ως ενός μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας εγκρίνεται για λογαριασμό των Κοινοτήτων.

Άρθρο 2

Η Προεδρία του Συμβουλίου διατυπώνει στο πλαίσιο του διοικητικού συμβουλίου του Κέντρου την έγκριση των Κοινοτήτων για την προσχώρηση του Καναδά στη συμφωνία.

Βρυξέλλες,

Για το Συμβούλιο

Ο Πρόεδρος